Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (Austrijas pieteikums EGF/2011/010 AT/Austria Tabak) /* COM/2013/0119 final */





PASKAIDROJUMA RAKSTS Eiropas Parlamenta, Padomes un Komisijas 2006. gada 17. maija Iestāžu nolīguma par budžeta disciplīnu un pareizu finanšu pārvaldību[1] 28. punktā ar elastīguma mehānisma starpniecību ļauts izmantot Eiropas Globalizācijas pielāgošanās fonda (EGF) līdzekļus ne vairāk kā EUR 500 miljonu apmērā gadā papildus finanšu shēmas attiecīgajām izdevumu kategorijām. EGF ieguldījumiem piemērojamie noteikumi ir izklāstīti Eiropas Parlamenta un Padomes 2006. gada 20. decembra Regulā (EK) Nr. 1927/2006 par Eiropas Globalizācijas pielāgošanās fonda izveidi[2]. Austrija 2011. gada 20. decembrī iesniedza pieteikumu EGF/2011/010 AT/Austria Tabak par EGF finansiālo ieguldījumu pēc darbinieku atlaišanas no darba uzņēmumā Austria Tabak GmbH un 14 piegādātāju un pakārtotās ražošanas uzņēmumos Austrijā. Pēc pieteikuma rūpīgas pārbaudes Komisija saskaņā ar Regulas (EK) Nr. 1927/2006 10. pantu secināja, ka regulā noteiktie finansiālā ieguldījuma saņemšanas nosacījumi ir izpildīti. PIETEIKUMA KOPSAVILKUMS UN ANALĪZE Pamatdati || EGF atsauces Nr. || EGF/2011/010 Dalībvalsts || Austrija 2. pants || c) – izņēmuma gadījums Galvenais uzņēmums || Austria Tabak GmbH Piegādātāji un pakārtotās ražošanas uzņēmumi || 14 Pārskata periods || 20.8.2011. – 19.12.2011. Datums, kad sāk sniegt individualizētos pakalpojumus || 15.11.2011. Pieteikuma iesniegšanas datums || 20.12.2011. Atlaisto darbinieku skaits pārskata periodā || 320 Atlaisto darbinieku skaits pirms un pēc pārskata perioda || 0 Kopējais to atlaisto darbinieku skaits, kuri ir tiesīgi saņemt atbalstu || 320 To atlaisto darbinieku skaits, kuri varētu piedalīties pasākumos || 270 Izdevumi par individualizētajiem pakalpojumiem (EUR) || 5 864 615 Izdevumi par EGF īstenošanu[3] (EUR) || 200 000 Izdevumi par EGF īstenošanu (%) || 3,3 Kopējais budžets (EUR) || 6 064 615 EGF ieguldījums (65 %) (EUR) || 3 941 999 1. Pieteikums tika iesniegts Komisijai 2011. gada 20. decembrī, un papildu informācija par pieteikumu tika iesniegta līdz 2012. gada 9. oktobrim. 2. Pieteikums atbilst Regulas (EK) Nr. 1927/2006 2. panta c) punkta nosacījumiem par EGF izmantošanu, un tas tika iesniegts minētās regulas 5. pantā paredzēto 10 nedēļu laikā. Saikne starp atlaišanas gadījumiem un nozīmīgām strukturālām pārmaiņām pasaules tirdzniecības modeļos globalizācijas vai pasaules finanšu un ekonomikas krīzes ietekmē 3. Atlaišanas gadījumu iemesls bija uzņēmuma Austria Tabak pēdējās ražotnes slēgšana Hainburg pilsētā (Niederösterreich/Lejasaustrija). Pēc īpašnieku Japan Tobacco International (JTI)[4] lēmuma šīs cigarešu rūpnīcas jauda samazināta vairākos posmos no 2011. gada otrās puses līdz 2012. gada vidum. 4. Lai pamatotu saikni starp atlaišanas gadījumiem un globalizācijas izraisītām nozīmīgām strukturālām pārmaiņām pasaules tirdzniecības modeļos, Austrija apgalvo, ka pārmaiņas pasaules tirdzniecības modeļos būtiski ietekmējušas cigarešu un tabakas izstrādājumu ražošanas nozari ES (iekļauta NACE 2. redakcijas 12. nodaļā[5]), konkrēti ir ievērojami mazinājusies ES tirgus daļa un ražošana pārcelta uz trešām valstīm. Šīs pārmaiņas tirdzniecības modeļos atspoguļo cigarešu patēriņa sarukumu pēdējās desmitgades laikā Eiropas industrializētajās valstīs, ASV un Japānā (galvenokārt tabakas kontroles pasākumu un nodokļu palielināšanas dēļ). Lai pamatotu savus apgalvojumus, Austrija citē Pasaules Veselības organizācijas (PVO)[6] datus un izdevumu Tobacco Atlas, ko publicējis Pasaules Plaušu slimību fonds (World Lung Foundation) kopā ar Amerikas Vēža biedrību (American Cancer Society)[7]. Šie dati liecina, ka Āzijas jaunietekmes valstīs un Krievijā[8] ir pieprasījums pēc tabakas izstrādājumiem, un tas strauji palielināsies. Ķīnas, Krievijas un Indonēzijas smēķētāji kopā veido vienu trešdaļu no visas pasaules smēķētājiem. Att. Lejupslīdes tendences smēķētāju (pieaugušie, vīrieši) vidū (industrializētās valstis): 1960.–2010. g. Informācijas avots: http://www.tobaccoatlas.org. 5. Reaģējot uz šīm norisēm, korporācija Japan Tobacco International (JTI), līdzīgi kā citas lielas tabakas izstrādājumu korporācijas, ir samazinājusi ražotņu skaitu un pārcēlusi ražošanu uz jaunietekmes tirgiem. Uzņēmums ir aktīvi veicinājis savas tabakas izstrādājumu uzņēmējdarbības globalizāciju un pastāvīgi paplašinājis komercdarbības bāzi; šobrīd tam pieder 28 ražotnes visā pasaulē[9]. JTI samazināja pārdoto cigarešu marku skaitu, turpinot pārdot daudzsološākās, un pielāgoja ražošanas procesus jaunajai globālajai situācijai, lai tādējādi varētu elastīgi pārcelt ražošanas apjomu uz rūpnīcām ar brīvu kapacitāti. Paskaidrojums par minēto atlaišanas gadījumu neparedzamību 6. Austrijas iestādes paskaidroja, ka JTI 2011. gada maija paziņojums par Hainburg ražotnes slēgšanu un visu darbinieku atlaišanu bija pārsteigums, jo ražotne tika modernizēta tikai pirms dažiem gadiem, kad JTI pārņēma Austria Tabak no britu Gallaher grupas 2007. gadā. Tolaik JTI nodoms bija veidot vidēju uzņēmumu, kas ražo ne tikai Austrijas cigarešu markas, bet arvien vairāk arī pasaulē plaši pazīstamas markas (t. s. global flagship brands – GFB), ko pārdod starptautiskā grupa[10]. Tad un laikā līdz 2010. gadam uzskatīja, ka tā ir ilgtermiņa stratēģija. Tabulā atainota Austria Tabak četru rūpnīcu slēgšana kopš 2005. gada un saistītie 827 atlaišanas gadījumi, kas atspoguļo to attiecīgo īpašnieku Gallaher grupas no Apvienotās Karalistes (līdz 2007. gadam) un JTI veikto reorganizāciju[11]. Austria Tabak ražotnes (4 + galvenais birojs) || Ražotnes slēgšanas datums || Atlaišanas gadījumu skaits || Piezīme Schwaz (Tirol) || 2005. gada beigas || 110 || Neietilpst pieteikumā Fürstenfeld (Steiermark) || 2005. gada beigas || 48 2006. g.: Gallaher grupa (AK) modernizē pārējās Austria Tabak ražotnes Linz (Oberösterreich) un Hainburg (Niederösterreich), lai ražotu lielāku cigarešu apjomu 2007. g.: Japan Tobacco International (JTI) pārņem Austria Tabak un pārstrukturē to Linz (Oberösterreich) || 2009. gada beigas || 269 || Neietilpst pieteikumā 2010. g.: Apjoms, kas līdz šim ražots Linz, tiek pārcelts uz Hainburg, kur tagad ražo 40 % no Austrijas tirgū patērētajām cigaretēm 2010./2011. g.: Philip Morris iegūst tirgus daļas Austrijā, aizstājot Austrijas markas Hainburg (Niederösterreich) || 2011. gada beigas || 320 || EGF pieteikuma priekšmets Galvenais birojs Vīnē || 2011./2012. g. || 80 || Neietilpst pieteikumā Austrijas cigarešu markas un pasaulē plaši pazīstamas markas tagad ražo JTI pasaules mēroga ražošanas ķēdes ietvaros (28 ražotnes visā pasaulē) Atlaišanas gadījumu skaita pierādījums un atbilstība 2. panta c) apakšpunkta kritērijiem 7. Austrija iesniedza pieteikumu saskaņā ar intervences kritēriju Regulas (EK) Nr. 1927/2006 2. panta c) punktā. Šis noteikums ļauj pieteikuma iesniedzējiem atkāpties no 2. panta a) un b) punkta prasībām mazos darba tirgos vai izņēmuma gadījumos, kad atlaišanas gadījumi nopietni ietekmē nodarbinātību un vietējo ekonomiku. Šajā gadījumā pieteikuma iesniedzējam jānosaka, kurām no galvenajām atbilstības prasībām pieteikums neatbilst, un tādējādi no kuras prasības tas vēlas saņemt atkāpi. Austrijas iestādes norādīja, ka šis pieteikums iesniegts, atkāpjoties no 2. panta a) apakšpunkta, kurā paredzēti vismaz 500 atlaišanas gadījumi četru mēnešu laikā. 8. Pieteikumā norādīti kopumā 320 atlaišanas gadījumi uzņēmumā Austria Tabak GmbH, aģentūrā, kas nodrošina pagaidu darbiniekus (Posavac), un 13 citos piegādātāju un pakārtotās ražošanas uzņēmumos atsauces periodā no 2011. gada 20. augusta līdz 2011. gada 19. decembrim. No šiem atlaišanas gadījumiem 210 gadījumi tika aprēķināti saskaņā ar Regulas (EK) Nr. 1927/2006 2. panta otrās daļas pirmo ievilkumu un 110 – saskaņā ar otro ievilkumu. 9. Vēl 22 agrākie Austria Tabak darbinieki pameta darba tirgu, izvēloties priekšlaicīgu pensionēšanos (neietilpst šajā EGF pieteikumā). Bija gaidāms, ka vēl 80 darbinieki paliks bez darba Austria Tabak galvenajā birojā Vīnē, taču šie darbinieki netika iekļauti EGF pieteikumā, jo daži no atlaišanas gadījumiem nebūtu notikuši atsauces periodā. 10. Austrija pamato pieteikumu par EGF atbalstu un izņēmuma gadījuma kritērija izmantošanu ar specifisko situāciju pārrobežu reģionā, kurā šie atlaišanas gadījumi notika, un to radīto nopietno ietekmi uz vietējo un reģiona ekonomiku un darba tirgu. Hainburg pašvaldība ir viena no pilsētām Austrijas attālākajā austrumu daļā pie Slovākijas robežas, strukturāli neattīstītajā Bruck an der Leitha rajonā[12]. Šajā pārrobežu rajonā daudzi darbinieki no Slovākijas (arī no Ungārijas) strādā Austrijā, jo algas līmenis ir augstāks nekā mājās. Tāpēc agrākie Austria Tabak darbinieki saskaras ar sīvu konkurenci no citiem darba meklētājiem. Sīkāka informācija par atlaišanas gadījumu gaidāmo ietekmi ir izklāstīta turpmāk. 11. Komisijas dienesti atzīst, ka specifiskā situācija teritorijā, kurā zudušas darba vietas (Austrijas rajons, kas robežojas ar Slovākiju), līdz ar nopietno ietekmi uz vietējo un reģiona ekonomiku un darba tirgu, kā to aprakstījušas Austrijas iestādes, kopā atbilst izņēmuma gadījuma kritērijam Regulas (EK) Nr. 1927.2006 2. panta c) punktā. Austria Tabak bija otrais lielākais darba devējs šajā teritorijā, un tam bija piesaistīti daudzi mazi uzņēmumi, tāpēc šā uzņēmuma slēgšana bija īpaši smagi jūtama vietējā mērogā (Bruck an der Leitha rajonā). To uzņēmumu noteikšana, kuri atlaiž darbiniekus, un darbinieki, kuriem paredzēta palīdzība 12. Pieteikums attiecas uz 320 atlaišanas gadījumiem šādos 15 uzņēmumos; palīdzība attiecas uz 270 (84,4 %) no šiem gadījumiem. Uzņēmumi un atlaisto darbinieku skaits Austria Tabak GmbH || 210 || Eybel || 1 Posavac ÖWD Simacek Nitschinger Rehberger Alimanovic Mabeko || 83 4 7 2 1 1 1 || Windisch Bau GmbH Kubena Bauschutz Nagelreiter Stuhl Otto || 2 1 1 4 1 1 Kopējais uzņēmumu skaits: 15 || Kopējais atlaisto darbinieku skaits: 320 13. To 270 darbinieku, kam paredzēta palīdzība, iedalījums. Kategorija || Skaits || Procenti Vīrieši || 225 || 83,3 Sievietes || 45 || 16,7 ES pilsoņi || 253 || 93,7 Personas, kas nav ES pilsoņi || 17 || 6,3 Vecumā no 15 līdz 24 gadiem || 47 || 17,4 Vecumā no 25 līdz 54 gadiem || 199 || 73,7 Vecumā no 55 līdz 64 gadiem || 24 || 8,9 Vecāki par 64 gadiem || 0 || 0,0 14. Šajā grupā nav darbinieku ar ilgstošām veselības problēmām vai invaliditāti. 15. Iedalījums pa profesionālajām kategorijām. Kategorija || ISCO-08 || Skaits || Procenti Biroja darbinieki || 4 || 7 || 2,6 Pakalpojumu un tirdzniecības darbinieki || 5 || 7 || 2,6 Kvalificēti strādnieki un amatnieki || 7 || 21 || 7,8 Iekārtu un mašīnu operatori un izstrādājumu montieri || 8 || 53 || 19,6 Vienkāršās profesijas || 9 || 182 || 67,4 16. Saskaņā ar Regulas (EK) Nr. 1927/2006 7. pantu Austrija apstiprināja, ka tika piemērota vīriešu un sieviešu līdztiesības, kā arī nediskriminācijas politika, un to piemēros arī turpmāk EGF dažādajos īstenošanas posmos un attiecībā uz piekļuvi EGF līdzekļiem. Attiecīgās teritorijas, tās iestāžu un ieinteresēto personu raksturojums 17. NUTS II līmenī atlaišanas gadījumi skar Niederösterreich zemi (Lejasaustrija, AT12), kas ir viena no deviņām Austrijas federālajām provincēm, un NUTS III līmenī – Wiener Umland/Südteil reģionu (AT127), konkrētāk Bruck an der Leitha rajonu un Hainburg pašvaldību. 18. Galvenās ieinteresētās personas ir Niederösterreich provinces valdība (niederösterreichische Landesregierung), reģiona un vietējie publiskie nodarbinātības dienesti (Landesgeschäftsstelle Niederösterreich; Bezirksstelle Bruck/Leitha des Arbeitsmarktservice AMS), Hainburg pašvaldība un no sociālajiem partneriem – Niederösterreich nodarbinātības palāta (Arbeiterkammer Niederösterreich; darbinieku puse), Austrijas ekonomikas palāta (Wirtschaftskammer Österreich; darba devēju puse), kā arī privātā sektora, iespieddarbu, žurnālistikas un papīra nozares darbinieku arodbiedrība (GPA-djp, Gewerkschaft der Privatangestellten, Druck, Journalismus, Papier) un Produktionsgewerkschaft PRO-GE, kas abas pieder Austrijas Arodbiedrību federācijai Österreichische Gewerkschaftsbund /ÖGB)[13]. Gaidāmā atlaišanas gadījumu ietekme uz nodarbinātību vietējā mērogā, reģionā vai valstī 19. Austrija apgalvo, ka Austria Tabak ražotnes Hainburg slēgšana ir būtiski ietekmējusi gan, vietējo, gan reģiona darba tirgu. Austria Tabak bija otrais lielākais darba devējs šajā teritorijā, un tam bija piesaistīti daudzi mazi uzņēmumi, tāpēc ražotnes slēgšana īpaši pasliktinājusi situāciju Bruck an der Leitha rajonā. Salīdzinot ar to pašu mēnesi iepriekšējā gadā, 2001. gada septembrī darba piedāvājumu skaits bija samazinājies gandrīz uz pusi (-47 %), lai gan Niederösterreich (NUTS II līmenis) un valsts mērogā kritums bija daudz mazāks (attiecīgi -4 % un -7 %). 20. Saskaņā ar Austrijas iestāžu sniegto informāciju darba tirgus cieta arī NUTS III līmenī (Wiener Umland – Südteil). Statistikas dati liecina, ka no septiņiem NUTS III reģioniem Niederösterreich šajā reģionā bija visaugstākais bezdarba rādītājs jau laikā no 2006. līdz 2010. gadam[14]. Tādējādi pārvākšanās uz citurieni nav vienkāršs risinājums atlaistajiem darbiniekiem, un fakts, ka daudzi no viņiem strādāja salīdzinoši zemi atalgotos darbos, vēl vairāk sarežģī iespējas sākt strādāt no jauna. 21. NUTS II līmenī Niederösterreich zemi ietekmējuši arī citi masveida atlaišanas gadījumi, par ko Komisijai tika iesniegti EGF pieteikumi: 704 atlaišanas gadījumi metālu ražošanas nozarē 2009. gadā[15] un 1274 atlaišanas gadījumi, kas saistīti ar sauszemes transporta nozari 2010. gadā[16]. Saskaņota individualizēto pakalpojumu pakete, kas jāfinansē, un tās paredzamo izmaksu sadalījums, tostarp tās papildināmība ar struktūrfondu finansētiem pasākumiem 22. Ierosināti šādi pasākumu veidi, tie visi ir saistīti, veidojot saskaņotu individualizēto pakalpojumu paketi, kuru mērķis ir atkal integrēt 270 mērķgrupas darbiniekus darba tirgū. Tos 210 agrākajiem Austria Tabak darbiniekiem sniegs ar uzņēmuma tipa nodarbinātības fonda (Unternehmensstiftung Austria Tabak) starpniecību, kā noteikts Federālajā direktīvā AMF/23-2011[17] un kas 2011. gada 1. decembrī izveidots kā daļa no dažus mēnešus iepriekš pieņemtā sociālā plāna. Pasākumus 60 agrākajiem piegādātāju un pakārtotās ražošanas uzņēmumu darbiniekiem rīkos ārpus nodarbinātības fonda. 23. Waff Arbeitsintegrations GmbH, Vīne, ir struktūra, kas atbild par pasākumu īstenošanu nodarbinātības fonda ietvaros un par koordināciju ar reģionālo publisko nodarbinātības dienestu (AMS, Arbeitsmarktservice), savukārt agrākajiem piegādātāju un pakārtotās ražošanas uzņēmumu darbiniekiem paredzētos pasākumus veic FAB (www.fab.at), Vīne. Abas organizācijas specializējas atbalsta sniegšanā, lai darbinieki no jauna integrētos darba tirgū un to kvalifikācija būtu ilgtspējīga. Divas īstenošanas struktūras sadarbībā ar vietējiem nodarbinātības dienestiem novērtē katra pasākuma nozīmīgumu darba tirgū, un tās pārrauga katra atsevišķā darbinieka virzību, lai nodrošinātu, ka tiek īstenoti plāni, par kuriem vienojās programmas sākotnējā posmā. Waff un FAB pārbauda arī atbilstību fonda noteikumiem (Stiftungsordnung) un citiem saistītiem likumu kopumiem. Saskaņā ar Arbeitslosenversicherungsgesetz (ALVG) § 18 un atkarībā no katra indivīda iepriekšējā darba laika shēmas darbiniekiem jāpiedalās pasākumos pilna laika izpratnē (mācību laiku ieskaitot). Tas tiek dokumentēts, sniedzot regulārus ziņojumus un izsniedzot sertifikātus, kas apliecina darbinieku dalību pasākumos. – Informācija par nodarbinātības fondu un uzņemšanu tajā. Vispārīga informācija 210 agrākajiem Austria Tabak GmbH darbiniekiem un iespēja pieteikties uzņemšanai nodarbinātības fondā. – Profesionālā orientācija. Šī ir pirmā darbība, kas tiek veikta pēc tam, kad darbinieks iestājies nodarbinātības fondā vai FAB organizētajā atbalsta shēmā. Tās budžets paredzēts visiem 270 darbiniekiem, un normālos apstākļos tā ilgst sešas nedēļas ar iespēju konkrētos gadījumos pagarināt vēl par dažām nedēļām. Tajā ietilpst katra darbinieka profesionālā un personīgā potenciāla novērtēšana un realizējama profesionālās virzības plāna noteikšana, kas veido dalībnieka turpmākās darbības pamatu. Šā pasākuma laikā darbinieki var arī īslaicīgi stažēties uzņēmumos (ne vairāk kā piecas dienas ilgs izmēģinājums). Darbinieki ar potenciālu sākt savu uzņēmumu tiek virzīti uz AMS Uzņēmumu dibināšanas programmu, kuru finansē ārpus EGF. – Individuāla apmācība. Tā paredzēta 225 darbiniekiem, un tajā var ietilpt jebkura apmācība, ko savā pasākumu katalogā apstiprinājis publiskais nodarbinātības dienests un kas ir vajadzīga vai lietderīga, lai uzlabotu darbinieka iespējas atgriezties darba tirgū. AMS var apstiprināt citus kursus individuālos gadījumos, ja tie atbilst darbinieka izvēlētajam profesionālajam ceļam. Niederösterreich mērķis ir pārkvalificēt pēc iespējas vairāk darbinieku vai paaugstināt viņu kvalifikāciju, pirms viņi sāk meklēt jaunu darbu, lai sagatavotos reģiona nodarbinātības problēmām nākotnē (piemēram, reaģēšana uz sabiedrības novecošanu, videi nekaitīgāka un uz zināšanām balstīta ekonomika utt.). Atkarībā no izglītības un prasmju līmeņa darbiniekiem ir dažādas izvēlēs iespējas. Piemēram, cilvēki ar zemu kvalifikāciju var piedalīties īsākās mācekļa programmās (par aptuveni 50 % īsākas nekā parastās programmas) un parasti vienlaikus apmeklē standarta kursus. Darbinieki ar augstāku tehnisku un/vai izglītības kvalifikāciju var pieteikties mācībām augstākās tehniskās apmācības vai arodapmācības skolās (berufsbildende höhere Schulen) saskaņā ar Austrijas arodizglītības un apmācības shēmu (zweiter Bildungsweg für Erwachsene). Pārkvalificēšanās būs vērsta uz dažādām jomām – “zaļajām” darba vietām, veselību un aprūpi, informācijas tehnoloģijām, zinātni, tūrismu un citiem pakalpojumiem. Daļu no mācībām un profesionālās apmācības nevajadzēs līdzfinansēt no EGF, jo to finansē Austrijas izglītības sistēma (jaukts finansējums no valsts, reģionu un vietējiem avotiem)[18]. Gadījumos, kad apmācības programma, par kuru panākta vienošanās, aizņem vairāk laika nekā EGF īstenošanas periods, Austrija sniegs papildu finansējumu. – Konsultācijas un atbalsts apmācības laikā. Laikā, kad darbinieks piedalās apmācībā un kvalifikācijas iegūšanas pasākumos, viņa virzībai līdzi seko waff Arbeitsintegrations GmbH un FAB karjeras attīstības konsultanti, kas vajadzības gadījumā sniedz atbalstu. Šī sadarbība starp konsultantu un darbinieku nodrošina noteikto profesionālās virzības plānu sekmīgu pabeigšanu. Šā pasākuma budžets paredzēts 225 darbiniekiem. – Stažēšanās uzņēmumos apmācības laikā. Būtisks atbalsta paketes aspekts ir teorijas un praktiskas apmācības apvienojums. Ir ieplānoti trīs dažādi stažēšanās veidi ar atšķirīgu ilgumu un skaidri noteiktām tiesībām un pienākumiem, par ko jāvienojas AMS. Šā pasākuma budžets paredzēts 85 darbiniekiem. – Palīdzība aktīviem darba meklējumiem. Tas nozīmē individuālu palīdzību darbiniekiem jauna darba meklējumos un ietver paņēmienus, kā sagatavoties darba intervijām, atlases testiem utt. Atkarībā no katra darbinieka profila un situācijas, aktīvus darba meklējumus var sākt uzreiz pēc profesionālās orientācijas vai arī pēc individuālā mācību plāna izpildes. Publiskie nodarbinātības dienesti ir informēti, kad darbinieks sasniedz darba meklēšanas posmu. Darba meklētāji var vienu nedēļu izmēģināt potenciālu darbu. Parasti šis modulis ilgst 14 nedēļas, ko cilvēkiem, kas vecāki par 50 gadiem, var pagarināt vēl par 8 nedēļām, vai cilvēkiem, kuriem ir ierobežotas darba spējas, vēl par 14 nedēļām. Šā pasākuma budžets paredzēts 40 darbiniekiem. – Praktizēšanās. Skaidri definētos izņēmuma gadījumos ir iespējama teorētiska apmācība apvienojumā ar praktisku apmācību darba vietā tieši pie darba devēja. Uzņēmuma un darbinieka tiesības un pienākumi ir izklāstīti rakstiskā nolīgumā, ko apstiprina publiskais nodarbinātības dienests (AMS). Šis pasākums nozīmē, ka darbiniekam piedāvā līgumdarbu uzņēmumā vai nu uzreiz pēc kvalifikācijas iegūšanas pasākumu beigām, vai noteiktā datumā. Šā pasākuma budžets paredzēts 60 darbiniekiem. – Intensīvs atbalsts darbiniekiem, kas vecāki par 50 gadiem. Visaptverošs pasākumu kopums ir pieejams, lai ņemtu vērā vecāka gadagājuma darbinieku specifiskās vajadzības un apstākļus un tādejādi atvieglotu viņu atgriešanos darba tirgū, atzīstot tiesības strādāt līdz pensijas vecumam. Šā pasākuma budžets paredzēts sešiem darbiniekiem. – Apmācības pabalsts (ausbildungsbedingte Zuschussleistung/Stipendien)[19]. Šo pabalstu maksā visiem 210 agrākajiem Austria Tabak GmbH darbiniekiem tikai laikā, kamēr viņi piedalās nodarbinātības fonda apmācības pasākumos. Likme ir EUR 200 uz cilvēku mēnesī. Pabalsts ļauj darbiniekam segt ceļa izdevumus un mācību materiālu izmaksas. Minētais pabalsts kopā ar dienas naudu nedrīkst pārsniegt bezdarbnieka pabalsta sākumsummu. Uz laiku, kad piešķirts apmācības pabalsts, tiek pārtraukta bezdarbnieka pabalsta izmaksa. – Dienas nauda, ko piešķir, ja darbinieks aktīvi piedalās mācību vai darba meklējumu pasākumos (Schulungsarbeitslosengeld)[20]. Šis pabalsts ir iekļauts budžetā visiem 210 Austria Tabak GmbH darbiniekiem, un tas izmaksājams tikai laikā, kamēr viņi piedalās nodarbinātības fonda apmācībā un aktīvas reintegrācijas pasākumos. Tas katram atlaistajam darbiniekam ļauj pilnu laiku nopietni pievērsties pasākumiem. Aptuvenā likme ir EUR 1000 uz cilvēku/mēnesī (vidējais rādītājs, jo faktiskās summas ir atkarīgas no katra darbinieka algas pirms atlaišanas un laikposma, kurā katrs darbinieks aktīvi piedalās pasākumos), un tā iekļauta budžetā 13 mēnešiem. Minētais pabalsts kopā ar apmācības pabalstu nedrīkst pārsniegt bezdarbnieka pabalsta sākumsummu. Uz laiku, kad piešķirta dienas nauda, tiek pārtraukta bezdarbnieka pabalsta izmaksa. – Dienas nauda, ko piešķir, ja darbinieks aktīvi piedalās mācību vai darba meklējumu pasākumos, un kvalifikācijas prēmija (Beihilfe zur Deckung des Lebensunterhaltes (DLU) und Qualifizierungsbonus)[21]. Šis pabalsts/prēmija ir iekļauts budžetā 60 piegādātāju/pakārtotās ražošanas uzņēmumu agrākajiem darbiniekiem, un tas izmaksājams tikai laikā, kamēr viņi piedalās EGF projekta apmācībā un aktīvas reintegrācijas pasākumos (atbalsta FAB). Tas katram atlaistajam darbiniekam ļauj pilnu laiku nopietni pievērsties pasākumiem. Darbinieki, kas piedalās ilgākos apmācības pasākumos (proti, tie ir ilgāki par trim mēnešiem un notiek vismaz 25 stundas nedēļā), saņem papildu kvalifikācijas prēmiju (mazāk nekā EUR 10 dienā). Aptuvenā dienas naudas likme ir EUR 1000 uz cilvēku/mēnesī (vidējais rādītājs, jo faktiskās summas ir atkarīgas no katra darbinieka algas pirms atlaišanas un laikposma, kurā katrs darbinieks aktīvi piedalās pasākumos), un tā iekļauta budžetā nedaudz mazāk kā 13 mēnešiem. Minētais pabalsts nedrīkst pārsniegt bezdarbnieka pabalsta sākumsummu. Uz laiku, kad piešķirta dienas nauda, tiek pārtraukta bezdarbnieka pabalsta izmaksa. – Turpmāks atbalsts jaunā darba vietā. Šī darbība ir pieejama pēc individuāla pieprasījuma un var ilgt līdz 26 nedēļām pēc tam, kad darbinieks sācis strādāt jaunā darba vietā un izstājies no nodarbinātības fonda. Šā pasākuma mērķis ir veicināt darbinieku un darba devēju jauno savstarpējo attiecību ilgtspējību un novērst darba vietu zaudējumu. Šā pasākuma budžets paredzēts 37 darbiniekiem. 24. Izdevumi par EGF īstenošanu, kas ietverti pieteikumā saskaņā ar Regulas (EK) Nr. 1927/2006 3. pantu, attiecas uz sagatavošanas, informēšanas un reklāmas pasākumiem, kā arī nodarbinātības fonda pārvaldību un kontroles pasākumiem. Nodarbinātības fonda pārvaldības izmaksas (EUR 75 000 EGF īstenošanas periodā) aprēķina, pamatojoties uz vienotu likmi. Visiem pasākumos iesaistītajiem partneriem ir pienākums ziņot par EGF atbalstu. 25. Austrijas iestāžu sniegtie individualizētie pakalpojumi ir aktīvi darba tirgus pasākumi, kas ietilpst Regulas (EK) Nr. 1927/2006 3. pantā noteiktajās piemērotajās darbībās. Saskaņā ar Austrijas iestāžu aplēsēm šo pakalpojumu kopējās izmaksas ir EUR 6 064 615, no kuriem individualizēto pakalpojumu izmaksas sasniedz EUR 5 864 615 un izdevumi par EGF īstenošanu ir EUR 200 000 (3,3 % no kopējās summas). Kopējais no EGF pieprasītais finansējums ir EUR 3 941 999 (65 % no kopējām izmaksām). Darbības || Aprēķinātais darbinieku skaits mērķgrupā || Aprēķinātās izmaksas uz vienu darbinieku mērķgrupā (EUR) || Kopējās izmaksas (EGF un valsts līdzfinansējums) (EUR) Individualizētie pakalpojumi (Regulas (EK) Nr. 1927/2006 3. panta pirmā daļa) Informācija par nodarbinātības fondu un uzņemšanu tajā || 210 || 100 || 21 000 Profesionālā orientācija (Berufsorientierung) || 270 || 1 090 || 294 300 Individuāla apmācība (Individuelle Qualifizierung) || 225 || 4 560 || 1 026 000 Konsultācijas un atbalsts apmācības laikā (Bildungsbegleitung) || 225 || 767 || 172 575 Stažēšanās uzņēmumos apmācības laikā (Praktika während der Qualifizierung) || 85 || 200 || 17 000 Palīdzība aktīviem darba meklējumiem (Aktive Arbeitssuche) || 40 || 300 || 12 000 Praktizēšanās (praktiska apmācība pie jauna darba devēja apvienojumā ar mācībām izglītības iestādē) || 60 || 650 || 39 000 Intensīvs atbalsts darbiniekiem, kas vecāki par 50 gadiem || 6 || 200 || 1 200 Apmācības pabalsts (ausbildungsbedingte Zuschussleistung/Stipendien) || 210 || 3 600 || 756 000 Dienas nauda, ko piešķir, ja darbinieks piedalās mācībās vai aktīvi meklē darbu (Schulungsarbeitslosengeld) || 210 || 13 000 || 2 730 000 Dienas nauda, ko piešķir, ja darbinieks piedalās mācībās vai aktīvi meklē darbu un kvalifikācijas prēmija (Beihilfe zur Deckung des Lebensunterhaltes (DLU) und Qualifizierungsbonus) || 60 || 13 000 || 780 000 Turpmāks atbalsts jaunā darba vietā (Nachbetreuung) || 37 || 420 || 15 540 Individualizēto pakalpojumu starpsumma || || 5 864 615 Izdevumi par EGF īstenošanu (Regulas (EK) Nr. 1927/2006 3. panta trešā daļa) Sagatavošanas darbības || || 25 000 Nodarbinātības fonda pārvaldība || || 75 000 Informācija un reklāma || || 35 000 Kontroles pasākumi || || 65 000 Starpsumma: izdevumi par EGF īstenošanu || || 200 000 Kopējās paredzamās izmaksas || || 6 064 615 EGF finansējums (65 % no kopējām izmaksām) || || 3 941 999 26. Austrija apstiprina, ka minētie pasākumi papildina struktūrfondu finansētos pasākumus. Austrijas pašreizējā ESF darbības programma saskaņā ar 2. mērķi koncentrējas uz galvenokārt uz ilgtermiņa bezdarbu (un mazākā mērā uz vecāka gadagājuma darbiniekiem un sievietēm, kas vēlas atgriezties darbā pēc ilgāka profesionālās darbības pārtraukuma), bet EGF mērķis ir palīdzēt darbiniekiem nekavējoties — uzreiz pēc atlaišanas no darba. Austrija ir ieviesusi izmaksu sertifikācijas procedūras, lai nepieļautu dubulta finansējuma iespējamību, tāpēc abu fondu sniegtais atbalsts nepārklājas. Datums(-i), kad tika sākti vai kad plānots sākt individualizētos pakalpojumus atlaišanas skartajiem darbiniekiem 27. Austrija 2011. gada 15. novembrī sāka sniegt attiecīgajiem darbiniekiem individualizētos pakalpojumus no saskaņotās darbību paketes, kuru ierosināts līdzfinansēt no EGF. Tāpēc minētajā dienā sākas piemērotības periods palīdzībai, kuru varētu piešķirt no EGF. Procedūras apspriedēm ar sociālajiem partneriem 28. Austria Tabak GmbH darbinieku pārstāvji, Wirtschaftskammer Österreich (darba devēja puse), Arbeiterkammer Niederösterreich (darbinieku puse) un arodbiedrības Produktionsgewerkschaft PRO-GE un GPA-djp 2011. gada 11. augustā vienojās par sociālu plānu atlaistajiem darbiniekiem, kurā ietilpa plāns izveidot nodarbinātības fondu, lai darbiniekiem nodrošinātu mērķtiecīgu atbalstu jauna darba meklējumos. Lai Austrijas nodarbinātības dienesti (AMS) atzītu Austria Tabak nodarbinātības fondu, bija nepieciešama sociālo partneru vienošanās. 29. Austrijas sociālās partnerības sadarbība ir brīvprātīga, pārsvarā neformāla vienošanās, ko nereglamentē likums[22]. Tikai tad, ja uzņēmumi nolemj piedalīties īpašos darba tirgus politikas pasākumos, uz tiem attiecas piemērojamie noteikumi par publiskiem nodarbinātības dienestiem (AMS). 30. Austrijas iestādes apliecināja, ka ir ievērotas valsts un ES tiesību aktos noteiktās prasības par kolektīvo atlaišanu. Informācija par pasākumiem, kas ir obligāti saskaņā ar valsts tiesību aktiem vai koplīgumiem 31. Attiecībā uz Regulas (EK) Nr. 1927/2006 6. pantā noteiktajiem kritērijiem Austrijas iestādes savā pieteikumā: · apstiprināja, ka EGF finansiālais ieguldījums neaizvieto pasākumus, par ko atbild uzņēmumi saskaņā ar valsts tiesību aktiem vai koplīgumiem; · parādīja, ka ar darbībām atbalsta individuālus darbiniekus un tās neizmanto uzņēmumu vai nozaru pārstrukturēšanai; · apstiprināja, ka iepriekš minētās piemērotās darbības netiek finansētas no citiem ES finanšu instrumentiem. Pārvaldības un kontroles sistēmas 32. Austrija ir informējusi Komisiju, ka Japan Tobacco International (JTI) un Niederösterreich publiskie nodarbinātības dienesti (AMS) nodrošinās 35 % valsts līdzfinansējuma un darbībām būs priekšfinansējums. Valsts līdzfinansējums būs 28 %, un priekšfinansējums — 72 % (aptuveni skaitļi). 33. Austrija apstiprināja, ka finansiālo ieguldījumu pārvaldīs un kontrolēs tās pašas iestādes un struktūras, kuras pārvalda un kontrolē ESF: Federālās nodarbinātības, sociālo lietu un patērētāju aizsardzības ministrijas (BMASK Bundesministerium für Arbeit, Soziales und Konsumentenschutz) VI/INT/9 nodaļa darbosies kā pārvaldošā iestāde un maksājumu dienests. Finanšu kontroles iestāde attiecībā uz EGF nav arī ESF finanšu kontroles iestāde: šo funkciju attiecībā uz EGF pildīs BMASK pakļautībā esošā VI/S/5a nodaļa. 34. Saskaņoto individualizēto pakalpojumu paketi īsteno Unternehmensstiftung Austria Tabak, pārvalda waff Arbeitsintegrations GmbH, Vīne, sadarbība ar FAB, Vīne, un pārrauga publiskais nodarbinātības dienests (AMS). Turklāt tehniskās palīdzības sniedzējs, kas darbosies arī kā pirmā līmeņa kontrole, sniegs atbalstu BMASK. Visas būtiskās atrunas un pienākumi tiek noteikti rakstiskos līgumos. Finansējums 35. Pamatojoties uz Austrijas pieteikumu, ierosinātais EGF ieguldījums saskaņotajā individualizēto pakalpojumu paketē (tostarp izdevumi par EGF īstenošanu) ir EUR 3 941 999, kas ir 65 % no kopējām izmaksām. Komisijas ierosinātais piešķīrums no fonda ir pamatots ar Austrijas iesniegto informāciju. 36. Ņemot vērā EGF ieguldījuma maksimālo iespējamo apjomu, kas noteikts saskaņā ar Regulas (EK) Nr. 1927/2006 10. panta 1. punktu, kā arī iespējas pārdalīt apropriācijas, Komisija ierosina izmantot EGF līdzekļus visā iepriekš minētās summas apmērā, piešķirot līdzekļus atbilstoši finanšu shēmas 1.a pozīcijai. 37. Ņemot vērā ierosināto finansiālā ieguldījuma apjomu, vairāk nekā 25 % no EGF rezervētā maksimālā gada apjoma būs pieejami piešķīrumiem pēdējos četros gada mēnešos, kā noteikts Regulas (EK) Nr. 1927/2006 12. panta 6. punktā. 38. Komisija, nākot klajā ar šo priekšlikumu par EGF izmantošanu, sāk vienkāršoto trīspusējo sarunu procedūru atbilstoši 2006. gada 17. maija Iestāžu nolīguma 28. punkta prasībām, lai nodrošinātu abu budžeta lēmējinstitūcijas iestāžu vienošanos par vajadzību izmantot EGF un par nepieciešamo summu. Komisija aicina pirmo no abām budžeta lēmējinstitūcijas iestādēm, kas atbilstīgā politiskā līmenī panāk vienošanos par EGF izmantošanas priekšlikuma projektu, informēt otru iestādi un Komisiju par tās nodomiem. Nesaskaņu gadījumā tiks sasaukta oficiāla trīspusēja sanāksme ar abām budžeta lēmējinstitūcijas iestādēm. 39. Komisija atsevišķi iesniedz līdzekļu pārvietojuma pieprasījumu, lai tos iekļautu 2013. gada budžeta īpašajās saistību apropriācijās, kā paredzēts 2006. gada 17. maija Iestāžu nolīguma 28. punktā. Maksājumu apropriāciju avots 40. EGF budžeta pozīcijas apropriācijas tiks izmantotas, lai segtu šim pieteikumam nepieciešamo summu EUR 3 941 999 apmērā. Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (Austrijas pieteikums EGF/2011/010 AT/Austria Tabak) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību[23] un jo īpaši tā 28. punktu, ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi[24] un jo īpaši tās 12. panta 3. punktu, ņemot vērā Eiropas Komisijas priekšlikumu[25], tā kā: (1) Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darbiniekiem, kuru atlaišana ir saistīta ar globalizācijas izraisītām lielām strukturālām pārmaiņām pasaules tirdzniecības modeļos, un lai palīdzētu viņiem atkal iesaistīties darba tirgū. (2) Attiecībā uz pieteikumiem, kas iesniegti no 2009. gada 1. maija līdz 2011. gada 30. decembrim, EGF darbības joma ir paplašināta, iekļaujot tajā atbalstu darbiniekiem, kuru atlaišana ir tieši saistīta ar pasaules finanšu un ekonomikas krīzi. (3) Saskaņā ar 2006. gada 17. maija Iestāžu nolīgumu EGF var izmantot, nepārsniedzot maksimālo summu, kas ir EUR 500 miljoni gadā. (4) Austrija 2011. gada 20. decembrī iesniedza pieteikumu par EGF izmantošanu attiecībā uz atlaišanas gadījumiem uzņēmumā Austria Tabak GmbH un 14 tā piegādātāju un pakārtotās ražošanas uzņēmumos, un līdz 2012. gada 9. oktobrim tika iesniegta papildu informācija. Šis pieteikums atbilst Regulas (EK) Nr. 1927/2006 10. panta prasībām par finansiālo ieguldījumu noteikšanu. Tādēļ Komisija ierosina izmantot līdzekļus EUR 3 941 999 apmērā. (5) Tāpēc būtu jāizmanto EGF, lai sniegtu finansiālu ieguldījumu saistībā ar Austrijas iesniegto pieteikumu, IR PIEŅĒMUŠI ŠO LĒMUMU. 1. pants Eiropas Savienības 2013. finanšu gada vispārējā budžetā izmanto Eiropas Globalizācijas pielāgošanās fondu (EGF), lai piešķirtu EUR 3 941 999 saistību un maksājumu apropriācijās. 2. pants Šo lēmumu publicē Eiropas Savienības Oficiālajā Vēstnesī. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] OV C 139, 14.6.2006., 1. lpp. [2] OV L 406, 30.12.2006., 1. lpp. [3] Atbilstīgi Regulas (EK) Nr. 1927/2006 3. panta trešajai daļai. [4] Ženēvā reģistrētais uzņēmums JTI pieder Japānas grupai Japan Tobacco Inc., kas ir viena no pasaulē lielākajām tabakas izstrādājumu korporācijām (10,8 % pasaules tirgus daļas 2007. gadā) aiz valstij piederošās China National Tobacco Corporation (2007. gadā – 32 %), Philip Morris International (2007. gadā – 18,7 %) un British American Tobacco (2007. gadā – 17,1 %). JTI šobrīd darbojas 120 valstīs un nodarbina 25 000 cilvēku. [5] NACE 2. redakcijas 12. nodaļā ietilpst gan smēķēšanai paredzēti, gan bezdūmu tabakas izstrādājumi. Pirmajā kategorijā ietilpst ražotas cigaretes, kā arī cigāri, pīpes un tinamās cigaretes. Bezdūmu tabaka ietver tādus izstrādājumus kā sņaucamtabaka un košļājamā tabaka. [6] http://www.who.int/tobacco/en/atlas5.pdf. [7] http://www.tobaccoatlas.org: 2012. gadā atjaunināta (ceturtā) redakcija. [8] Saskaņā ar PVO, Philip Morris un citiem avotiem Ķīna ar 320–350 miljoniem smēķētāju veido milzīgu tirgu. 2009. gadā Ķīnā tika patērēti 38 % pasaules cigarešu, Krievijas Federācija ierindojās otrajā vietā. Lēš, ka lielākais smēķētāju īpatsvars uz vienu iedzīvotāju ir Krievijā (aptuveni 39 % no Krievijas 143 miljoniem iedzīvotāju), salīdzinot ar 28 % no Ķīnas 1,3 miljardiem iedzīvotāju un 27 % no 314 miljoniem iedzīvotāju ASV. [9] http://www.jt.com/about/division/tobacco_global/index.html. [10] Austrijas cigarešu markas ir, piemēram, Meine Sorte vai Memphis. Pasaulē plaši pazīstamas markas ir, piemēram, Camel un Benson & Hedges. [11] Laikā līdz 1995. gadam Austria Tabak bija valsts uzņēmums, kuram bija monopols uz cigarešu un citu tabakas izstrādājumu, piemēram, filtru, ražošanu, pabeigšanu un izplatīšanu Austrijā. 2001. gadā to nopirka britu Gallaher grupa, savukārt JTI pārņēma Gallaher, tostarp Austria Tabak, 2007. gadā. [12] Šis rajons ietilpst NUTS III reģionā Wiener Umland – Südteil; dienvidos tas robežojas ar Austrijas vienīgo reģionu, kuram pakāpeniski samazina atbalstu – NUTS II Burgenland provinci (skat. karti). [13] http://www.oegb.at/servlet/ContentServer?pagename=S06/Page/Index&n=S06_4. [14] Statistik Austria: Statistisches Jahrbuch 2012. [15] EGF/2010/007 AT/Steiermark-Niederösterreich, OV L 263, 7.10.2011. [16] EGF/2011/001 AT/Niederösterreich-Oberösterreich, OV L 317, 30.11.2011. [17] Austrijas nodarbinātības fondi ir aktīva darba tirgus instruments Austrijā, lai uzlabotu darba meklētāju situāciju darba tirgū. Tie balstīti uz Arbeitslosenversicherungsgesetz (§ 18) un uz darba tirgus dienestu (AMS) pieņemtajām īstenošanas direktīvām. Jaunākā AMS direktīva: http://www.ams.at/_docs/001_ast_RILI.pdf. [18] www.abc.berufsbildendeschulen.at / http://www.kursfoerderung.at/index.php?id=3 http://erwachsenenbildung.at/themen/lebenslanges_lernen. [19] Pamatojoties uz Arbeitslosenversicherungsgesetz (ALVG) § 18. [20] Pamatojoties uz Arbeitslosenversicherungsgesetz (ALVG) § 18. [21] Beihilfe zur Deckung des Lebensunterhaltes (DLU), pamatojoties uz Arbeitslosenversicherungsgesetz (ALVG) § 35 un Federālo direktīvu AMF/3-2012 http://www.ams.at/_docs/001_bemo_RILI.pdf. [22] ÖGB tīmekļa vietne http://www.sozialpartner.at/sozialpartner/Sozialpartnerschaft_mission_en.pdf. [23] OV C 139, 14.6.2006., 1. lpp. [24] OV L 406, 30.12.2006., 1. lpp. [25] OV C […]., […]., […]. lpp.